|  |  |
| --- | --- |
|  | Татарстан Республикасы Министрлар Кабинетының  2012 елның 24 октябрендәге 902 номерлы карары белән расланган |

“**Татмедиа”**

**матбугат һәм массакүләм коммуникацияләр**

**буенча республика агентлыгы турында**

**нигезләмә**

1. Гомуми нигезләмәләр

1.1. “Татмедиа” матбугат һәм массакүләм коммуникацияләр буенча республика агентлыгы (алга таба – Агентлык) – матбугат һәм массакүләм коммуникацияләр өлкәсендә дәүләт идарәсе мәсьәләләре вәкаләтләрен гамәлгә ашыручы махсус компетенцияле Татарстан Республикасы дәүләт хакимияте башкарма органы (Татарстан Республикасы ведомствосы).

1.2. Агентлык үз эшчәнлегендә Россия Федерациясе Конституциясенә, Татарстан Республикасы Конституциясенә, федераль законнарга, Татарстан Республикасы законнарына, Россия Федерациясе Президенты, Татарстан Республикасы Президенты указларына һәм күрсәтмәләренә, Россия Федерациясе Хөкүмәте, Татарстан Республикасы Министрлар Кабинеты карарларына һәм күрсәтмәләренә, шулай ук әлеге Нигезләмәгә таяна.

1.3.Агентлык оештыру-хокукый рәвешләренә һәм нинди ведомствога карауларына бәйсез рәвештә үз компетенциясе кысаларында предприятиеләр, учреждениеләр һәм оешмалар белән хезмәттәшлек итә.

Агентлык үз эшчәнлеген федераль дәүләт хакимияте органнары һәм Татарстан Республикасы дәүләт хакимияте органнары белән хезмәттәшлектә башкара.

1.4. Агентлык юридик зат булып тора, аның банк учреждениеләрендә мөстәкыйль балансы, исәп-хисап счеты һәм башка счетлары, үз исеме күрсәтелгән һәм Татарстан Республикасы Дәүләт гербы сурәтләнгән мөһере бар.

1.5. Агентлыкның кыскартылган исеме – Матбугат һәм массакүләм коммуникацияләр буенча республика агентлыгы.

1.6. Урнашкан урыны (юридик адресы): 420097, Казан шәһәре, Декабристлар урамы, 2 нче йорт.

1. Агентлыкның бурычлары

2.1. Агентлыкның төп бурычлары түбәндәгеләр:

Татарстан Республикасы мәгълүмат кырын үстерү һәм камилләштерү;

төрле оештыру-хокукый рәвештәге басма һәм электрон (эфирга чыга торган), шул исәптән “Интернет” мәгълүмат-телекоммуникация челтәрендә республика массакүләм мәгълүмат чараларын (алга таба – медиабазар) үстерү максатыннан матбугат һәм массакүләм коммуникацияләр өлкәсендә медиабазар субъектлары өчен бертигез шартлар һәм мөмкинлекләр тәэмин итә торган дәүләт сәясәтен булдыру һәм гамәлгә ашыру механизмнарын эшләү;

матбугат һәм массакүләм коммуникацияләр өлкәсендә максатчан программалар эшләү, формалаштыру һәм аларны гамәлгә ашыру;

билгеләнгән эшчәнлек өлкәсендә республика мәгълүмат ресурсларын булдыруны һәм алардан файдалануны тәэмин итү;

дәүләт хакимияте органнарының үз эшчәнлеген массакүләм мәгълүмат чараларында яктырту эшен координацияләү өчен Татарстан Республикасы дәүләт хакимияте органнары белән хезмәттәшлек итү;

массакүләм коммуникацияләрнең үз-үзләрен җайга салу институтларын формалаштыруга булышлык итү.

3. Агентлыкның функцияләре

3.1. Агентлык матбугат һәм массакүләм коммуникацияләр өлкәсендә дәүләт идарәсен гамәлгә ашыру өчен җаваплы.

3.2. Агентлык түбәндәгеләр белән хезмәттәшлек итә:

Татарстан Республикасы Икътисад министрлыгы белән – түбәндәге функцияләрне башкарганда:

социаль-икътисадый программалаштыру (01.01.) <\*>;

Татарстан Республикасы дәүләт мәгълүмат ресурсларын формалаштыру белән идарә итү (01.15.01) <\*>;

Татарстан Республикасы Финанс министрлыгы белән – түбәндәге функцияләрне башкарганда:

бюджет процессы белән идарә итү (Татарстан Республикасы бюджеты һәм бюджеттан тыш дәүләт фондлары бюджеты) (01.02.1) <\*>;

бюджетара мөнәсәбәтләрне җайга салу (01.02.3) <\*>;

Татарстан Республикасы Хезмәт, эш белән тәэмин итү һәм социаль яклау министрлыгы белән – хезмәтне саклау белән идарә итү функциясен гамәлгә ашырганда (01.13.02) <\*>;

Татарстан Республикасы Гражданнар оборонасы эшләре һәм гадәттән тыш хәлләр министрлыгы белән  – гражданнар оборонасы, табигый һәм техноген характердагы гадәттән тыш хәлләрне кисәтү һәм бетерү, янгын куркынычсызлыгы өлкәсендә идарә итү функциясен гамәлгә ашырганда (02.01 <\*>);

Татарстан Республикасы Җир һәм мөлкәт мөнәсәбәтләре министрлыгы белән – түбәндәге функцияләрне гамәлгә ашырганда:

Татарстан Республикасы милкендәге күчемсез мөлкәттән (биналар, корылмалар), транспорттан, җайланмалардан, мәдәни мирас объектларыннан файдалану белән идарә итү (01.07.01 <\*>);

Татарстан Республикасы милкендәге акцияләр пакетыннан (өлешләрдән) файдалану белән идарә итү (01.07.02 <\*>);

Татарстан Республикасы Юстиция министрлыгы белән – Татарстан Республикасы дәүләт хакимияте башкарма органнарының нормативлар булдыру эшчәнлеген координацияләү һәм хокукый тәэмин итү функциясен гамәлгә ашырганда (шул исәптән Татарстан Республикасы норматив хокукый актлары проектларының федераль законнарга һәм Татарстан Республикасы законнарына туры килүен тикшереп тору (02.04.01) <\*>;

Татарстан Республикасы Мәгълүматлаштыру һәм элемтә министрлыгы белән – мәгълүматлаштыру белән идарә итү функциясен гамәлгә ашырганда (01.15) <\*>;

Татарстан Республикасы Төзелеш, архитектура һәм торак-коммуналь хуҗалык министрлыгы белән – шәһәр төзелеше белән идарә итү функциясен гамәлгә ашырганда (01.05) <\*>;

Татарстан Республикасы Экология һәм табигать байлыклары министрлыгы белән – табигать байлыкларыннан файдалану, әйләнә-тирә мохитне саклау өлкәсендә идарә итү функциясен гамәлгә ашырганда (01.06) <\*>;

Татарстан Республикасы авыл хуҗалыгы һәм азык-төлек министрлыгы белән – авыл хуҗалыгы белән идарә итү функциясен гамәлгә ашырганда (03.02) <\*>;

Татарстан Республикасы Транспорт һәм юл хуҗалыгы министрлыгы белән – билгеләнгән тәртиптә транспорт комплексы белән идарә итү функциясен гамәлгә ашырганда (03.03) <\*>;

Татарстан Республикасы Сәламәтлек саклау министрлыгы белән – сәламәтлек саклау белән идарә итү функциясен гамәлгә ашырганда (04.02) <\*>;

Татарстан Республикасы мәдәният министрлыгы белән – мәдәният (шул исәптән сәнгать, кинематография, тарихи-мәдәни ядкарьне саклау һәм аңардан файдалану), төрле диндәге дини оешмалар арасында үзара аңлашуны һәм түзеп торучанлыкны ныгытуга ярдәм итү өлкәсендә мөнәсәбәтләрне җайга салу функциясен башкарганда (04.03) <\*>;

Татарстан Республикасы Яшьләр эшләре һәм спорт министрлыгы белән – физкультура, спорт һәм туризм өлкәсендә идарә итү функциясен гамәлгә ашырганда (04.04) <\*>;

Татарстан Республикасы Мәгариф һәм фән министрлыгы белән – мәгариф белән идарә итү функциясен гамәлгә ашырганда (04.05) <\*>;

Татарстан Республикасы дәүләт хакимиятенең башка башкарма органнары белән – эшчәнлекнең билгеләнгән өлкәсендә;

федераль башкарма хакимият органнары белән – эшчәнлекнең билгеләнгән өлкәсендә.

3.3 Агентлык үз компетенциясе кысаларында түбәндәге вәкаләтләрне гамәлгә ашыра:

социаль әһәмиятле телерадиопрограммалар, социаль әһәмиятле басма массакүләм мәгълүмат чаралары, хәбәри һәм нәшерлек проектлары (моңа социаль реклама да керә) булдыруга һәм аларны таратуга, социаль әһәмиятле һәм милли әдәбият бастыруга (китап бастыру эше) дәүләт заказын формалаштыру, дәүләт заказын гамәлгә ашыруда катнашучы массакүләм коммуникацияләр субъектлары санын арттыру, бу максатлар өчен бүлеп бирелә торган бюджет акчаларын нәтиҗәле тоту;

законнарда билгеләнгән тәртиптә массакүләм мәгълүмат чараларына дәүләт ярдәме күрсәтү, оешмаларның Татарстан Республикасы мәгълүмат кыры инфраструктурасын камилләштерү, республикада мәгълүмат технологияләре базарын үстерү, Татарстан Республикасының барлык территориясендә граждан җәмгыятен булдыруда массакүләм мәгълүмат чараларының ролен арттыру, халыкка җиткерелә торган мәгълүматның сыйфатын һәм оперативлыгын арттыру, Татарстан Республикасы дәүләт телләренең тигез хокуклы булуын тәэмин итү чараларын финанслау чыгымнарын, электрон (эфирга чыга торган) массакүләм мәгълүмат чараларының социаль әһәмиятле продукциясен булдыру һәм (яисә) аны тарату, “Интернет” мәгълүмат-телекоммуникация челтәрендә социаль әһәмияткә ия булган сайтлар булдыру һәм аларга ярдәм итү, басма массакүләм мәгълүмат чараларының социаль әһәмиятле продукциясен булдыру һәм (яисә) тарату,тиражлау чыгымнарын кире кайтару;

Татарстан Республикасында массакүләм мәгълүмат чараларының, нәшриятларның һәм полиграфия предприятиеләренең матди-техник базасын яхшырту программаларын эшләү һәм гамәлгә ашыру;

булдырылган һәм эфирга чыккан телерадиопрограммаларның, тапшыруларның, фонограммаларның, әдәби әсәрләрнең һәм башка басма массакүләм мәгълүмат чараларының республика милкендә булган фонды белән идарә итү турында гамәлдәге законнар нигезендә карарлар кабул итү;

Татарстан Республикасында массакүләм коммуникацияләрне, массакүләм мәгълүмат чараларын һәм китап басу эшен үстерүне оештыру һәм анда катнашу, моңа интернет-ресурслар һәм медиабазарның башка субъектлары, барлык төр милектәге мәгълүмат һәм реклама агентлыклары, нәшриятлар, полиграфия предприятиеләре керә;

республика мәгълүмат ресурсларын булдыру һәм алардан файдалану;

республика максатчан, фәнни-техник һәм инновацион программаларының һәм проектларының дәүләт заказчысы функцияләрен башкару;

устав капиталларында Татарстан Республикасы милке өлеше булган хуҗалык җәмгыятьләренең идарә органнарында дәүләт мәнфәгатьләрендә катнашу;

электрон массакүләм мәгълүмат чаралары аудиториясен санау һәм басма массакүләм мәгълүмат чаралары тиражларын анализлау үткәрүне оештыру;

социологик сораштырулар һәм тикшеренүләр оештыруга һәм аларны үткәрүгә заказ формалаштыру;

Агентлыкның мобилизация әзерлеген тәэмин итү, шулай ук оешмаларның мобилизация әзерлеге буенча эшчәнлеген тикшереп тору һәм җайга салу;

Агентлык аппараты хезмәткәрләренең һөнәри әзерлеген, аларны яңадан әзерләүне, квалификацияләрен арттыруны һәм стажировкасын оештыру;

Агентлык эшчәнлеге чорында барлыкка килгән архив документларын Россия Федерациясе һәм Татарстан Республикасы законнары нигезендә туплауны, саклауны, исәпкә алуны һәм алардан файдалануны гамәлгә ашыру;

Агентлыкны тоту һәм Агентлыкка йөкләнгән функцияләрне үтәү өчен каралган Татарстан Республикасы бюджеты чыгымнарының баш бүлүчесе һәм алучысы функцияләрен башкару;

медиабазар һәм массакүләм коммуникацияләр субъектларына консультацияләр бирү, методик һәм башка ярдәм күрсәтү, шул исәптән кадрлар әзерләү һәм кадрларны яңадан әзерләү системасын камилләштерү;

гражданнарны кабул итү, гражданнарның телдән һәм язмача кергән мөрәҗәгатьләрен үз вакытында һәм тулысынча карауны тәэмин итү, алар буенча карарлар чыгару һәм гамәлдәге законнарда билгеләнгән срокта бу гражданнарга җаваплар җибәрү;

федераль башкарма хакимият органнары, аларның территориаль органнары, Россия Федерациясе субъектларының башкарма хакимият органнары, башка Россия һәм чит ил органнары һәм оешмалары белән үз компетенциясе кысаларында төзелгән шартнамәләр, килешүләр һәм гавами-хокукый характердагы башка актлар реестрын алып бару;

Татарстан Республикасының коррупциягә каршы сәясәтен гамәлгә ашыру буенча махсус дәүләт органына коррупциягә каршы сәясәт чараларын гамәлгә ашыру турында ел саен, 1 февральгә кадәр хисап тапшыру;

билгеләнгән эшчәнлек өлкәсендә федераль законнарда, Татарстан Республикасы законнарында, Россия Федерациясе Президенты, Россия Федерациясе Хөкүмәте, Татарстан Республикасы Президенты, һәм Татарстан Республикасы Министрлар Кабинеты норматив хокукый актларында каралган башка вәкаләтләр.

3.4. Агентлык заказчылар – Агентлыкның ведомство карамагындагы «Республика Татарстан» газетасы редакциясе» һәм «Ватаным Татарстан» газетасы редакциясе» Татарстан Республикасы дәүләт бюджет учреждениеләре өчен заказлар урнаштыру функцияләрен гамәлгә ашыруга вәкаләтле орган булып тора, «Татарстан Республикасы дәүләт ихтыяҗлары өчен заказны үзәкләштереп урнаштыруны оештыру мәсьәләләре, «Татарстан Республикасы Дәүләт сатып алулары идарәсен оештыру турында» Татарстан Республикасы Министрлар Кабинетының 2006 елның 15 сентябрендәге 469 номерлы карарына үзгәрешләр кертү һәм Татарстан Республикасы Министрлар Кабинеты аерым актларының үз көчләрен югалтуын тану хакында” Татарстан Республикасы Министрлар Кабинетының 2008 елның 28 августындагы 615 номерлы карары белән расланган Татарстан Республикасы дәүләт ихтыяҗлары өчен үзәкләштереп сатып алына торган товарларның, заказ бирелә торган эшләрнең һәм хезмәт күрсәтүләрнең детальләштерелгән исемлеге нигезендә заказлар урнаштыру моңа керми.

4. Агентлыкның хокуклары

4.1. Агентлык күрсәтелгән вәкаләтләрне гамәлгә ашыру максатларында түбәндәге хокукларга ия:

конгресслар, конференцияләр, семинарлар, күргәзмәләр һәм башка чаралар оештыру;

үз компетенциясе кысаларында юридик һәм физик затларга аңлатмалар бирү;

фәнни һәм башка оешмаларны, экспертларны һәм белгечләрне җәлеп итү;

билгеләнгән эшчәнлек өлкәсендә координация, киңәшмә һәм эксперт органнары (советлар, комиссияләр, төркемнәр, коллегияләр) булдыру.

5. Агентлыкның эшчәнлеген оештыру

5.1. Агентлыкның җитәкчесе Татарстан Республикасы Министрлар Кабинеты тәкъдиме белән Татарстан Республикасы Президенты Указы нигезендә билгеләп куела һәм вазыйфасыннан азат ителә.

Агентлыкның җитәкчесе Агентлыкка йөкләнгән функцияләрнең үтәлеше өчен шәхси җаваплы була.

5.2. Агентлыкның җитәкчесе:

мөстәкыйль идарә итү нигезендә Агентлык эшчәнлегенә гомуми җитәкчелек итә һәм Агентлыкка йөкләнгән функцияләрнең үтәлеше өчен шәхси җаваплы була;

федераль хакимият органнарында, Татарстан Республикасы дәүләт хакимияте органнарында һәм җирле үзидарә органнарында, шулай ук оешмалар белән хезмәттәшлектә гамәлдәге законнар нигезендә Агентлык исеменнән эш итә;

билгеләнгән эшчәнлек өлкәсенә караган мәсьәләләр буенча Татарстан Республикасы Министрлар Кабинетына билгеләнгән тәртиптә хокукый актлар проектларын кертә;

үз компетенциясе кысаларында боерыклар һәм башка актлар чыгара, аларның үтәлешен тикшереп тора;

урынбасарларына һәм Агентлыкның структур бүлекчә җитәкчеләренә йөкләмәләр бүлеп бирә;

Агентлыкны финанслау өчен Татарстан Республикасы бюджетында каралган акчалар кысаларында Агентлыкның сметасын раслый;

оператив идарә хокукында Агентлыкка беркетелгән мөлкәттән файдалана, банкларда исәп-хисап һәм башка счетлар ача;

Агентлык хезмәткәрләрен билгеләнгән тәртиптә эшкә кабул итә һәм эштән азат итә, вазыйфага билгели һәм вазыйфадан азат итә, аларга карата дисциплинар җавапка тарту һәм бүләкләү чараларын куллана;

хезмәт, граждан-хокукый шартнамәләр, шулай ук килешүләр һәм дәүләт контрактлары төзи;

ышанычнамә кәгазеннән башка гына Агентлык исеменнән эш итә, аның мәнфәгатьләрен кайгырта, гамәлдәге законнар нигезендә аның мөлкәтеннән һәм акчаларыннан файдалана, ышанычнамә кагазьләре бирә.

6. Агентлыкның мөлкәте

6.1. Оператив идарә хокукында Агентлыкка беркетелгән мөлкәт Татарстан Республикасы дәүләт милке булып тора һәм Агентлык балансында чагыла.

6.2. Агентлык тарафыннан булдырылган мәгълүмат ресурслары Татарстан Республикасы милке булып тора.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| |  |  | | --- | --- | |  | Татарстан Республикасы  Министрлар Кабинетының  2012 елның 24 октябрендәге  902 номерлы карары белән  расланды | |  |

“**Татмедиа”**

**матбугат һәм массакүләм коммуникацияләр**

**буенча республика агентлыгы структурасы**

**Руководитель – Җитәкче**

**Первый заместитель – Беренче урынбасар**

**Отдел средств массовой информации – Массакүләм мәгълүмат чаралары бүлеге**

**Отдел издательской деятельности – Нәшерлек эшчәнлеге бүлеге**

**Отдел по работе с пресс-службами и связям с общественностью – Матбугат хезмәтләре белән эшләү һәм җәмәгатьчелек белән элемтәләр бүлеге**

**Заместитель – Урынбасар**

**Аналитический отдел – Аналитик бүлек**

**Сектор инф. – Мәгълүмат-аналитика технологияләре секторы**

**Общий отдел – Гомуми бүлек**

**Организационный сектор – Оештыру секторы**

**Сектор кадров – Кадрлар секторы**

**Юридический отдел – Юридик бүлек**

**Финансовый отдел – Финанс бүлеге**